KemiKolmentoista päivän maalausurakka on ohi ja nyt se on valmis. Balilta kotoisin oleva taiteilija Wild Drawing otti rohkeasti haasteen vastaan ja maalasi katutaidetta ensimmäistä kertaa Suomessa.

Taiteilija WD aloitti katutaiteen parissa vuonna 2000 ja hän on kysytty artisti ympäri maailmaa. Hän on kiertänyt katutaidefestivaaleja Aasiassa, Euroopassa ja Yhdysvalloissa.

Kemin teoksen nimi on Prosperity eli vauraus. Teos on osa UPEA16-katutaidefestivaalia, johon on tänä vuonna osallistunut seitsemän eri kaupunkia Suomesta. Kemin lisäksi mukana ovat Helsinki, Vaasa, Riihimäki, Hyvinkää, Turku ja Hämeenlinna.

Teoksen on tehnyt Balissa syntynyt katutaiteilija WD eli Wild Drawing. Minna Aula / Yle

Kemin kaupungin kehittämiskoordinaattori Oili Ruokamo on aktiivisesti ajanut katutaidehanketta eteenpäin. Kohteen valitseminen aloitettiin jo helmikuussa.

– Pinta-alaa on yli 200 neliötä ja taiteilija sanoi, että budjetti on tämän kokoiseen teokseen liian pieni, mutta hän halusi omalta osaltaan olla edistämässä uudenlaista katutaidekulttuuria, jota ei tehdä salassa eikä se ota poliittisesti kantaa, Ruokamo sanoo.

Halvemmaksi tuli taideteos kuin valkoinen seinä

Teos on maalattu Kemin Keskuspuistonkadun viisikerroksisen talon seinään. Taloyhtiön puheenjohtaja Lauri Ikäheimonen on tyytyväinen lopputulokseen.

Uudenlaista katutaidekulttuuria, jota ei tehdä salassa eikä se ota poliittisesti kantaa. Oili Ruokamo

– Hallitus oli alusta saakka yksimielinen katutaiteen tekemiseen ja olemme erittäin tyytyväisiä tähän kuvaan. Se on kaunis nainen, Ikäheimonen kuvailee.

Tavallisesti näin ison muraalin hinta on kymmeniä tuhansia, mutta Kemin seinämaalaus toteutettiin huomattavasti huokeammalla budjetilla. Kustannukset jäivät alle 10 000 euron ja siihen osallistuivat Kemin kaupunki ja taloyhtiö.

– Maksoimme normaalista huoltobudjetistamme. Jos olisimme maalauttaneet seinän valkoiseksi, niin sekin olisi maksanut enemmän, Ikäheimonen miettii.

Prosperity niminen seinämaalaus valmistui kolmessatoista päivässä. Minna Aula / Yle

UPEA16-katutaidefestivaalit ovat järjestäneet maalausten tekoon myös sponsoreita muun muassa maalien hankintaan.

Moni kaupunkilainen pysähtyy teoksen eteen, näppää kuvan tai vain ihastelee sitä. Viereisen parkkipaikan omistava Jouko Uusitalo on tyytyväinen seinän uuteen ilmeeseen.

– Olen seurannut liikennettä parkkipaikalla ja seinän vieressä. Esimerkiksi eilen seinän kuvaajia oli tässä jonoksi asti. Aiomme pienentää pysäköintiaikaa kahdesta yhteen tuntiin, jotta saadaan tilaa kaikille vierailijoille, Uusitalo sanoo.

Kemin kaupunki suunnittelee osallistuvansa katutaidetapahtumaan myös ensi vuonna. Haussa on myös paikallisia taiteilijoita ja uusia kohteita katutaiteelle.